
2009. gada 1.maijā norisinājās Pirmā Lielā Daugavas Vanagu Pavasara Talka. Šīs talkas mērķis bija sakārtot DV īpašuma Rīgā, Slokas ielā 122 tuvāko apkārtni, kā arī sakārtot Galvenā nama fasādes pusi. Viena no Talkas rīkotāju iecerēm bija arī parādīt, ka arī ar nelieliem līdzekļiem,  bet lielu entuziasmu ir iespējams sakārtot šo īpašumu tam pienācīgā stāvoklī. 


Sākotnēji talka tika iecerēta kā DVL Daugavgrīvas un Ogres nodaļu jauniešu dāvana DVL Galvenā nama iemītniekiem Darba svētkos, jo pašas nodaļas minētās telpas savām vajadzībām neizmanto. Paldies DV CV par piešķirtajiem līdzekļiem talkas vajadzībām, par ko tika iegādāti materiāli talkas norisei. 

Lai gan talkas sākums tika nosprausts uz pulksten 11.00, pirmie talcinieki sāka pulcēties jau stundu iepriekš. Kā nākas visi ieturējāmies, lai darba cēlienu varētu sākt ar spēkpilni. Tīri studentiskā gaisotnē talcinieki organizēja arī kopīgu maltīti, vispārējās krīzes apstākļos aprobežojoties ar desmaizēm, tomēr darbu kvalitāti tas pārāk krasi neiespaidoja. Liels paldies jāsaka arī Benitai Ansons, kura talciniekiem sarūpēja arī pīrādziņus ar kafiju un ar savu pozitīvo enerģiju iedrošināja jauniešus uz vēl lielākiem darbiem. Liels bija arī Regīnas Karpovičas ieguldījums, jo viņa vienīgā no vecākā gadagājuma DVL biedriem iesaistījās Talkas norisē tieši, palīdzot gan ar padomu, gan darbarīkiem. Protams, DV CV morālais un finansiālais atbalsts bija visbūtiskākais šīs talkas rīkošanā, tāpat uzteicams būtu arī DVL Valdes atbalsts šādai DV nodalu aktivitātei. Liels paldies talkotājiem no DVL Daugavgrīvas, Ogres,  Imantas, Lubānas un DVV Bēraines nodaļām! Komiski šķita arī tas, ka liela daļa nedēļu pirms Talkas veiktajā plānošanas apgaitā konstatēto nepilnību īsi pirms talkas tika sakārtotas. Tā arī daudzus gadus salauztā stāvoklī esošās margas pie betonējamās uzejas tika saremontētas, šķiet, tikai pāris dienu pirms Talkas. Tā vien rādās, ka pietiek izsludināt, ka jaunieši nāks un kaut ko darīs, un liela daļa no darāmajiem darbiem tiks apdarīti.


Tā ap plkst. 11iem arī aizsākās lielie Talkas darbi. Kamēr vēl tika gādāti pēdējie nepieciešamie būvmateriāli un puķu dēsti, tika sagatavoti veidņi betonēšanas darbiem un sākts darbs pie dārza veidošanas. It kā tīrajā mauriņā tika sagrābtas veselas trīs kaudzes ar pērnajām lapām. Pēc kādas stundas tika atvests gan cements, gan puķu un krūmu stādi un lielais darbs uzņēma daudz plašākus apgriezienus. Nama fasādes pusē tika sastādīti daudzi košumkrūmi, kuri tika atzīti par piemērotāko rotu namam, kas arī ar laiku prasīs mazāku kopšanu, nekā puķu dobes. Kā viens no galvenajiem Talkas darbiem tika izvirzīts sānu uzejas slīpuma mazināšana,  kas arī tika izdarīts, izveidojot trīs papildus pakāpienus. Šie pakāpieni būtiski atvieglinās vecākā gadagājuma vanagu iekļūšanu Slokas ielas namā, kas visus šos gadus bija viņiem pagrūtinoša, un kas pēc būtības arī bija viens no galvenajiem iemesliem šīs Talkas rīkošanai. Turklāt viens no pakāpieniem tika ierīkots lielā izdrupuša betona bedrē, kas lika klupt arī jauniešiem, ejot pa šo uzeju, tā „nošaujot divus zaķus ar vienu šāvienu- tika aizbetonēta bedre un izlīdzināts uzejas slīpums. Uz pirmā pakāpiena tika uzzīmēts arī izcils DV Vanags, kas pagaidām arī ir vienīgais pamanāmais apliecinājums šī nama piederībai Daugavas Vanagiem...un tas pēc tik daudziem „apsaimniekošanas” gadiem. Uz šīs pašas uzejas vēl gan būtu ierīkojami vēl vismaz trīs tādi pat pakāpieni, kā arī būtu jāatjauno betonējums uz esošajām trepēm pie Galvenā nama parādes durvīm. Tāpat vēl ir jāatjauno mūris pie parādes durvīm. Tomēr šiem darbiem šis talkas ietvaros nepietika ne laika, ne darbaroku, ne arī līdzekļu. Betonēšanas darbi tika pabeigti tikai ap plkst. 21iem, līdz ar to šīs dienas maksimums tika sasniegts un turpināmie darbi tikai pierāda nepieciešamību pēc šāda veida jauniešu aktivitāšu turpināšanas.


Paralēli betonēšanas darbiem norisinājās arī darbs pie DV nama verandas stiklojuma atjaunošanas. Kā Talkas laikā noskaidrojās, šie stikli ir izdauzīti jau vismaz 8! Gadus. Vienīgais, kas ticis darīts līdz šim bija logu aizsišana ar plēvi, kas ir ļoti īslaicīgs risinājums. Ne visi logi bija tādā stāvoklī, lai tos varētu sastiklot, kā arī viena diena tomēr ir par īsu, lai šo lielo darbu paveiktu pilnībā. Tā tika sastikloti 6 logi, kas tomēr ir būtisks solis verandas vizuālai sakārtošanai. Iespējams, plānojot rudens talku šiem darbiem varēs paredzēt vairāk resursu un jau gatavojoties talkai izgatavot arī jaunus logu rāmjus un stiprinājuma elementus, kur tas nepieciešams. 


Ja puiši visu dienu nodarbojās ar šiem fiziski smagajiem darbiem- betonēšanu un stiklošanu, tad meitenes tāpat visu dienu veltīja ne mazāk grūtajam stādīšanas procesam. Kopumā fasādes puses zālienā tika iestādīti: Forsītija, violetas pildītais ceriņš, ložņājošais jasmīns, daudzgadīga lielziedu hortenzija, vesels lērums atraitnīšu, petūnijas, diascijas, kā arī vesels lērums pavasara sīpol- puķu, kas nākamajā pavasarī rotās visu DV nama fasādes nogāzi. Ziedi izvēlēti ar aprēķinu, lai to kopšana neprasītu pārāk lielus resursus, turklāt visi augi ir piemēroti Latvijas klimatam un ir daudzgadīgi. Ar laiku paredzam, šajā nogāzē no ziediem izveidot DV Vanaga kontūras, kas cauru gadu iezīmētu nogāzi DV krāsās, tomēr šim darbam ir jāaizstrādā pamatīgāks apzaļumošanas projekts, kam nepieciešamas arī attiecīgās zināšanas un līdzekļi. Arī šajā jomā vēl ir ko darīt, un šī talka bija viens patiešām liels solis kopīgās ieceres realizācijā.


Pašā dienas izskaņā abpus nama parādes durvīm tika uzstādīti divi dekoratīvi senlaicīgi lukturi, kas pieskaņojas nama kopīgajam tēlam un daudz organiskāk iekļaujas kopējā ēkas tēlā. Ar šiem lukturiem tika nomainīta līdz šim virs durvju portāla esoša padomju laiku apaļā dežūr- lampiņa, kas vairāk bija piemērota garāžas izgaismošanai nevis DV namam. Ar šo arī darāmie darbi tika pabeigti un arī darba diena noslēgta, jo laikrādis jau vēstīja- 23.30.


Kopumā vērtējot DV 1.maija Lielo pavasara talku, jāsaka, ka gan plānošanā, gan realizācijā tā ir vairāk nekā pozitīvi vērtējama. No sākotnēji plānotajiem 10-15 talciniekiem ieradās 10. Lielāks talcinieku skaits ievērojami sarežģītu darāmo darbu koordināciju, un arī pēc būtības nav nepieciešams. Skaidrs, ja būtu ieradušies 50 cilvēki, izdarīts būtu varbūt pat mazāk. Darāmie darbi parādīja, ka nav iespējams sakārtot šo namu vienā dienā. Tomēr arī šāda viena diena var ievērojami uzlabot ēkas ārējo izskatu. Tāpat arī šāda viena diena parāda cik ļoti DV jaunākajiem vanagiem rūp DV kopīgās lietas un cik daudz ir iespējams izdarīt, ja to patiešām vēlamies. Pirmajā reizē ir izdarīts daudz, bet tikpat daudz un vēl vairāk ir jādara arī turpmāk. Ir vajadzīgs kopīgs plāns par „Sidrabenes” sakopšanu un pilnveidošanu. Ir jādarbojas kopā! Ja katrs atnāk un noliek to kas mājās nav vajadzīgs, tad DVL prezentējošais īpašums izskatās pēc krāmu bodes. Pa mazumiņam vien un saskaņoti. Nenoliedzami bija sajūta, ka pašam pieliekot roku un redzot ka no tā sanāk kas skaists, to izpostīt negribas. Bet arī gaidīt, kad to izdarīs kāds cits nav prāta darbs. Pārsteidz nama pārvaldnieces ieguldījums, kurš astoņu gadu laikā nav bijis redzams, ja vienā dienā var izdarīt tik daudz un tikpat un vēl vairāk redzēt izdarāmo lietu.

Talku rīkoja un šo rakstu rakstīja: Edgars Engīzers (DVL Daugavgrīvas nodaļas priekšsēdis) un Agnese Ziemele (DVL Ogres nodaļas jauniešu kopas vadītāja)
